text: अपने ट्वीट्स की वजह से विवादों में रहने वाले मध्य प्रदेश के पूर्व मुख्यमंत्री और वरिष्ठ कांग्रेस नेता दिग्विजय सिंह ने एक और ट्वीट किया है। ट्वीट में उन्होंने भाजपा के राष्ट्रीय अध्यक्ष अमित शाह के कार्यक्रम पर निशाना साधा है। वरिष्ठ कांग्रेस नेता दिग्विजय ने द टाइम्स नेशन डॉट कॉम की एक खबर ‘हरियाणा : भाजपा अध्यक्ष अमित शाह के कार्यक्रम के दौरान, मरा हुआ सांड लेकर पहुंचे प्रदर्शनकारी’ शीर्षक से शेयर की है। कांग्रेस ने नेता ने जिस खबर को शेयर किया है उसमें हरियाणा दौरे पर पहुंचे अमित शाह के रोहतक कार्यक्रम में गाय चराने वाली जमीन से अतिक्रमण हटाने के की मांग को लेकर आंदोलन कर रहे संत गोपालदास अपने समर्थकों के साथ शाह के कार्यक्रम में मरा हुआ सांड लेकर पहुंच गए। इस दौरान भाजपा अध्यक्ष और पार्टी के खिलाफ जमकर नारेबाजी की गई। हालांकि दिग्गज कांग्रेस नेता खबर शेयर करने के बाद खुद ही निशाने पर आ गए हैं। कई यूजर्स ने उनपर जमकर निशाना साधा है तो कई यूजर्स ने उनके समर्थन में भी ट्वीट किए हैं।